2 Dikoronika 5 | Beibele Inthaneteng | Phetolelo ya Lefase le Lefsa
2 Dikoronika 5:1-14
5 Mafelelong modiro ka moka woo Solomone a bego a swanetše go o dira ntlong ya Jehofa o be o phethilwe,+ ke moka Solomone a tliša dilo tšeo Dafida tatagwe a bego a di kgethagaditše;+ silifera, gauta le dibjana ka moka a di bea matlotlong a ntlong ya Modimo wa therešo.+
2 Ya ba gona Solomone a kgoboketšago banna ba bagolo ba Isiraele+ le dihlogo ka moka tša meloko+ ya bona, tšona dikgošana tša mašika a botatago tšona+ a barwa ba Isiraele, a di kgobokeletša Jerusalema gore areka+ ya kgwerano ya Jehofa e rotošwe+ go tšwa Motseng wa Dafida,+ ke gore Tsione.+
3 Ka gona banna ka moka ba Isiraele ba kgobokana go kgoši monyanyeng wa kgweding ya bošupa.+
4 Ka gona banna ba bagolo ka moka ba Isiraele ba tla+ gomme Balefi ba rwala Areka.+
5 Ba rotoša Areka,+ tente ya kopano+ le dibjana tšohle tše kgethwa+ tšeo di bego di le ka tenteng. Di rotošitšwe ke Balefi bao e lego baperisita.+
6 Kgoši Solomone le setšhaba ka moka sa Baisiraele seo se bego se le moo pele ga Areka ka nako yeo se dumelelanego le yena ka yona, ba be ba dira dihlabelo+ ka dinku le dikgomo tšeo di sa balwego goba go sa tsebjego palo ya bontši bja tšona.
7 Ke moka baperisita ba tliša areka ya kgwerano ya Jehofa lefelong la yona, ka phapošing ya ka garegare+ ya ntlo, e lego ka Sekgethwakgethweng,+ ba e bea ka fase ga maphego a bakerubi.+
8 Ka go re’alo bakerubi ba be ba phurolletše maphego a bona ka godimo ga Areka, moo e lego gore bona bakerubi bao ba be ba okametše+ Areka le dikota+ tša yona.
9 Eupša dikota tšeo e be e le tše telele, moo dintlha tša tšona di bego di bonagala ka Sekgethweng ka pele ga phapoši ya ka garegare, eupša di be di sa bonagale ka ntle. Di sa le moo go ba go fihla lehono le.+
10 Go be go se na selo ka Arekeng ge e se matlapa a mabedi+ ao Moshe a a beilego ka moo kua Horebe,+ ge Jehofa a be a dira kgwerano+ le bana ba Isiraele ge ba be ba etšwa Egipita.+
11 Ya re ge baperisita ba etšwa ka lefelong le lekgethwa (gobane baperisita ka moka bao ba bego ba le gona ba be ba ikgethagaditše+—go be go sa nyakege gore ba be ka dihlopha tša bona);+
12 Balefi+ bao e bego e le diopedi tša go tšwa go bona ka moka, ke gore go Asafa,+ Hemane,+ Jeduthune,+ barwa ba bona le bana babo bona bao ba bego ba apere mašela a mabotse e bile ba swere disimbala,+ dikwadi+ le diharepa,+ ba be ba eme ka bohlabela bja aletare gomme kgauswi le bona go na le baperisita ba lekgolo-masomepedi (120) ba letša diphalafala;+
13 ya re gateetee ge baletši ba diphalafala le diopedi ba kwatša modumo o tee+ ge ba tumiša le go leboga Jehofa, le gateetee ge ba phagamiša modumo ka diphalafala, disimbala le ka diletšo tša mmino+ ba tumiša Jehofa,+ “ka gobane o lokile,+ e bile botho bja gagwe+ ke bja go iša mehleng ya neng le neng,” ke moo ntlo e ilego ya tlala leru,+ yona ntlo ya Jehofa,+
14 ge e le baperisita ba se kgone go ema gore ba hlankele moo ka baka la leru;+ gobane letago+ la Jehofa le be le tletše ka ntlong ya Modimo wa therešo.
2 Dikoronika 5
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D5%26wtlocale%3DSE%26srcid=share⊂ject=Bala Beibele Inthaneteng